คลังลุยนิรโทษภาษีSME-ตั้งกองทุนอินฟราฯ
คลังเดินหน้านิรโทษกรรมภาษีเอสเอ็มอีหวังรีดรายได้เพิ่ม พร้อมตั้งกองทุนโครงสร้างพื้นฐาน รัฐบาลค้ำประกันผลตอบแทนหวังดูดเงินต่างชาติ
28 ก.ย. 2558

คลังเดินหน้านิรโทษกรรมภาษีเอสเอ็มอีหวังรีดรายได้เพิ่ม พร้อมตั้งกองทุนโครงสร้างพื้นฐาน รัฐบาลค้ำประกันผลตอบแทนหวังดูดเงินต่างชาติ
เมื่อวันที่ 28 ก.ย. นายอภิศักดิ์ ตันติวรวงศ์ รมว.คลัง กล่าวว่า กระทรวงการคลังอยู่ระหว่างดำเนินการนิรโทษกรรมภาษีให้ผู้ประกอบการเอสเอ็มอีที่มีอยู่ประมาณ 1.9 ล้านราย แต่อยู่ในระบบ 5 แสนราย ให้มีการเสียภาษีให้ถูกต้อง โดยให้มีการทำบัญชีเดียว และมีเงื่อนไขว่าต้องเสียภาษีให้ถูกต้องและจะไม่มีการเก็บภาษีย้อนหลัง หากเสียภาษีไม่ถูกต้องก็จะเก็บภาษีย้อนหลังไม่มีการยกเว้น ซึ่งจะทำให้การเก็บภาษีของประเทศเพิ่มขึ้น
นอกจากนี้จะประสานกับ ธนาคารแห่งประเทศไทย (ธปท.) กับสมาคมธนาคารไทย เพื่อให้ผู้ประกอบการเอสเอ็มอีที่ยื่นขอสินเชื่อให้ใช้บัญชีเดียวกับที่ยื่นเสียภาษีให้กับกรมสรรพากร 
นายอภิศักดิ์ กล่าวว่า รัฐบาลจะตั้งกองทุนโครงสร้างพื้นฐาน หรือ อินฟราสตรัคเจอร์ ฟันด์กองใหญ่ ลงทุนในโครงสร้างพื้นฐานที่มีอีกมากถึง 1.9 ล้านล้านบาท เพื่อให้ไม่ต้องตั้งที่ละกอง เบื้องต้นรัฐบาลจะค้ำประกันผลตอบแทนของกองทุนที่ตั้งขึ้น เพราะบางโครงการยังไม่มีผลตอบแทนเข้ามา จะทำให้กองทุนได้รับการจัดอันดับเครดิตสูงสูงขึ้น ส่งผลให้กองทุนใหญ่ๆ ต่างประเทศสนใจที่จะเข้ามาลงทุน พร้อมกันนี้จะให้เอกชนมาลงทุนในลักษณะการร่วมลงทุนระหว่างรัฐบาลและเอกชน. (Public Private Partnership) โดยให้เอกชนมีสัดส่วนการลงทุนมากกว่ารัฐ